Orlofsnefnd Læknafélags Íslands festi í lok mars kaup á nýjum orlofsbústað . Um er að ræða einbýlishús sem stendur við götuna Skaftárvelli í þéttbýlinu á Kirkjubæjarklaustri . Húsið er 120 fermetrar að flatarmáli með tvöföldum bílskúr sem er tæplega 50 fermetrar að stærð . Húsið er byggt árið 1982 úr timbri á einni hæð og skiptist í stofu , borðstofu , fjögur svefnherbergi , baðherbergi og eldhús . Ræktuð lóð er umhverfis húsið . Verðið sem greitt var fyrir eignina er 11,2 milljónir króna . Sigurbjörn Björnsson formaður orlofsnefndar LÍ sagði í spjalli við Læknablaðið að nefndin hefði um nokkurt skeið haft augastað á Suð-Austurlandi . - Fyrir nokkrum árum höfðum við hús á leigu í Hornafirði en það gaf ekki nógu góða raun . Kirkjubæjarklaustur er nær Reykjavík og liggur auk þess vel við bæði veiðum og hálendisferðum . Skammt frá eru einhver bestu sjóbirtingsveiðisvæði landsins og stutt er að fara upp á hálendið og á jökul , sagði hann . Eins og fram kom hér í Læknablaðinu í haust stendur nú yfir smíði á sumarhúsi fyrir orlofsnefnd lækna að Húsafelli og kemst það hús í gagnið í sumar eins og húsið á Klaustri . Orlofsnefnd er að svipast um eftir fleiri kostum og hefur einkum í sigtinu að bæta við heilsárshúsi á Norðurlandi , helst nærri Mývatni . Er það gert að eindreginni ósk lækna fyrir norðan . Jafnframt beinast sjónir nefndarmanna að Snæfellsnesi og Norðurlandi vestra . Loks er verið að íhuga hvort ástæða væri til að fjölga kostum fyrir félagsmenn í útlöndum og þá ekki endilega yfir hásumarið . Úthlutun sumarbústaða og annars sem orlofsnefndin býður upp á í sumar fór fram í apríl og gekk vel . 240 umsóknir bárust um 224 kosti og fengu 155 , eða 65% umsækjenda , úthlutað að eigin vali í fyrstu umferð .